title: Deċiżjoni tal-Kunsill 2010/799/UE tat- 13 ta’ Diċembru 2010 li tappoġġa l-proċess ta’ bini tal-fiduċja li jwassal għall-istabbiliment ta’ żona ħielsa mill-armi ta’ distruzzjoni massiva u l-mezzi tat-twassil tagħhom fil-Lvant Nofsani b’appoġġ għall-implimentazzjoni tal-Istrateġija tal-UE kontra l-Proliferazzjoni ta’ Armi ta’ Distruzzjoni Massiva

text:
               23.12.2010

               MT

               Il-Ġurnal Uffiċjali tal-Unjoni Ewropea

               L 341/27

         DEĊIŻJONI TAL-KUNSILL 2010/799/UE
   tat-13 ta’ Diċembru 2010
   li tappoġġa l-proċess ta’ bini tal-fiduċja li jwassal għall-istabbiliment ta’ żona ħielsa mill-armi ta’ distruzzjoni massiva u l-mezzi tat-twassil tagħhom fil-Lvant Nofsani b’appoġġ għall-implimentazzjoni tal-Istrateġija tal-UE kontra l-Proliferazzjoni ta’ Armi ta’ Distruzzjoni Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 26(2) tiegħu,
   Billi:

               (1)

               L-UE qed timplimenta b’mod attiv l-Istrateġija tal-UE kontra l-Proliferazzjoni tal-Armi ta’ distruzzjoni massiva u tagħti effett għall-miżuri elenkati fil-Kapitolu III tiegħu, bħal pereżempju li tagħmel il-multilateraliżmu aktar effettiv u li tippromwovi ambejnt internazzjonali u reġjonali stabbli.

               (2)

               L-UE hija impenjata lejn is-sistema multilaterali tat-trattati, li tipprovdi l-bażi legali u normattiva għall-isforzi kollha ta’ non-proliferazzjoni. Il-politika tal-UE hija li twettaq l-implimentazzjoni u l-universalizzazzjoni tan-normi eżistenti tan-non-proliferazzjoni u d-diżarm. L-UE ser tassisti lill-pajjiżi terzi fit-twettiq tal-obbligi tagħhom taħt konvenzjonijiet u reġimi multilaterali.

               (3)

               Il-promozzjoni ta’ ambjent internazzjonali u reġjonali stabbli hija kondizzjoni għall-ġlieda kontra l-proliferazzjoni tal-armi ta’ distruzzjoni massiva (ADM). Għal dan il-għan, l-UE ser tieħu ħsieb arranġamenti għas-sigurtà reġjonali, kontroll reġjonali ta’ armi u proċessi għad-diżarm.

               (4)

               L-assigurazzjonijiet tas-sigurtà li jkunu kemm pożittivi kif ukoll negattivi jista’ jkollhom rwol importanti: dawn jistgħu jservu sew ta’ inċentiv biex ma jsirx l-akkwist tal-ADM kif ukoll ta’ deterrent. L-UE ser tippromwovi aktar konsiderazzjoni għall-assigurazzjoni tas-sigurtà.

               (5)

               Il-proliferazzjoni tal-ADM hija theddida globali, li titlob approċċ globali. Madankollu, peress li s-sigurtà fl-Ewropa hija marbuta mill-qrib mas-sigurtà u l-istabbiltà fil-Mediterran u l-Lvant Nofsani, l-UE temmen li hu dmirha li tikkontribwixxi għas-sigurtà u l-istabbiltà f’dan ir-reġjun.

               (6)

               Id-Dikjarazzjoni Konġunta tas-Summit ta’ Pariġi għall-Mediterran tat-13 ta’ Lulju 2008, li stabbilixxiet l-Unjoni għall-Mediterran affermat mill-ġdid l-aspirazzjoni komuni biex jinkisbu l-paċi kif ukoll is-sigurtà reġjonali kif ġie stabbilit fid-Dikjarazzjoni ta’ Barċellona adottata fil-Konferenza Ewro-Mediterranja tas-27-28 ta’ Novembru 1995, li, fost l-oħrajn, tippromwovi s-sigurtà reġjonali billi taġixxi favur in-non-proliferazzjoni nukleari, kimika u bijoloġika permezz ta’ aderenza u osservanza ma’ kombinazzjoni ta’ reġimi internazzjonali u reġjonali favur in-non-proliferazzjoni u ftehimiet għall-kontroll tal-armi u d-diżarm bħat-Trattat dwar in-Nonproliferazzjoni tal-Armi Nukleari (TNP), il-Konvenzjoni dwar l-Armi Kimiċi, il-Konvenzjoni dwar l-Armi Bijoloġiċi u Tossiċi, il-Konvenzjoni Komprensiva ta’ Projbizzjoni ta’ Testijiet Nukleari u/jew arranġamenti reġjonali bħal żoni ħielsa mill-armamenti, inklużi r-reġimi tagħhom ta’ verifika, kif ukoll billi jiġu rispettati b’rieda tajba l-impenji tagħhom taħt konvenzjonijiet għall-kontroll tal-armi, id-diżarm u n-non-proliferazzjoni.

               (7)

               Il-Partijiet fl-Unjoni għall-Mediterran ser jaħdmu għal Żona tal-Lvant Nofsani reċiprokament u effettivament verifikabbli ħielsa mill-ADM - nukleari, kimiċi u bijoloġiċi - u s-sistemi tat-twassil tagħhom. Barra minn hekk, il-partijiet ser jikkunsidraw passi prattiċi, fost l-oħrajn għall-prevenzjoni tal-proliferazzjoni ta’ armi nukleari, kimiċi u bijoloġiċi kif ukoll l-akkumulazzjoni eċċessiva ta’ armi konvenzjonali.

               (8)

               Il-Ftehimiet ta’ Assoċjazzjoni Ewro-Mediterranji bejn l-UE u s-sħab Mediterranji jipprevedu l-istabbiliment ta’ djalogu politiku regolari, li għandhom isaħħu s-sigurtà u l-istabbiltà reġjonali u jkopru s-suġġetti kollha ta’ interess komuni, b’mod partikolari l-paċi, is-sigurtà, id-demokrazija u l-iżvilupp reġjonali.

               (9)

               Fid-19-20 ta’ Ġunju 2008, l-UE organizzat seminar f’Pariġi dwar “Is-sigurtà fil-Lvant Nofsani, in-Non-proliferazzjoni tal-ADM u d-Diżarm”, li laqqgħet flimkien rappreżentanti tal-Istati tar-Reġjun u tal-Istati Membri kif ukoll akkademiċi u aġenziji nazzjonali għall-enerġija nukleari. Il-parteċipanti ħeġġew lill-UE biex tippromwovi t-tkomplija tad-dibattitu f’diversi fora, u biex gradwalment tgħaddi għal format aktar formali li jinkludi diskussjonijiet fost uffiċjali tal-Gvern, abbażi tal-Qafas ta’ Barċellona, iżda li tagħmel dan f’format ġeografikament aktar inklużiv.

               (10)

               Il-Konferenza ta’ Reviżjoni tat-TNP tal-2010 enfasizzat l-importanza ta’ proċess li jwassal għall-implimentazzjoni sħiħa tar-Riżoluzzjoni tagħha tal-1995 dwar il-Lvant Nofsani (“ir-Riżoluzzjoni tal-1995”). Għal dak il-għan, il-Konferenza approvat passi prattiċi, inter alia, il-konsiderazzjoni tal-offerti kollha immirati lejn l-appoġġ għall-implimentazzjoni tar-Riżoluzzjoni tal-1995, inkluż l-offerta tal-UE biex tospita seminar ta’ segwitu relatat ma’ dak organizzat f’Ġunju 2008.

               (11)

               Il-Konferenza ta’ Reviżjoni tat-TNP tal-2010 għarfet ukoll ir-rwol importanti li għandha s-soċjetà ċivili fil-kontribut għall-implimentazzjoni tar-Riżoluzzjoni tal-1995 u ħeġġet l-isforzi kollha f’dan ir-rigward.

               (12)

               L-20 sessjoni tal-Kunsill Konġunt u tal-laqgħa Ministerjali UE-GCC li saret fl-14 ta’ Ġunju 2010 laqgħet l-eżitu b’suċċess tal-Konferenza ta’ Reviżjoni tat-TNP tal-2010. Il-parteċipanti tennew l-appoġġ għall-istabbiliment ta’ żona ħielsa mill-ADM kollha u l-mezzi tat-twassil tagħhom fil-Lvant Nofsani, inkluż ir-reġjun tal-Golf,

         ADOTTA DIN ID-DEĊIŻJONI:
   Artikolu 1
   1.   Għall-fini li jingħata segwitu għas-seminar tal-UE tal-2008 dwar “Sigurtà fil-Lvant Nofsani, Non-Proliferazzjoni tal-ADM u Diżarm”, l-UE għandha tappoġġa attivitajiet sabiex tippromwovi l-objettivi segwenti:

               —

               Jiġi inkoroġġit d-djalogu politiku reġjonali u dak relatat mas-sigurtà fis-soċjetajeit ċivili u l-gvernijiet, u b’mod partikolari fost l-esperti, l-uffiċjali u l-akkademiċi;

               —

               Jiġu identifikati miżuri ta’ bini tal-findiċja li jistgħu jservu ta’ passi prattiċi lejn il-prospett ta’ żona tal-Lvant Nofsani ħielsa mill-armi ta’ distruzzjoni massiva u l-mezzi tat-twassil tagħhom;

               —

               Tiġi inkoraġġita diskussjoni dwar l-universalizzazzjoni u l-implimentazzjoni tat-trattati internazzjonali rilevanti u strumenti oħra biex ma jkunx hemm proliferazzjoni tal-ADM u tas-sistemi tat-twassil tagħhom;

               —

               Jiġu diskussi kwistjonijiet relatati mal-użu paċifiku tal-enerġija nukleari u l-kooperazzjoni reġjonali f’dan ir-rigward.

         2.   F’dan il-kuntest, il-proġetti li għandhom jiġu appoġġati mill-UE għandhom ikopru l-attivitajiet speċifiċi segwenti:

               (a)

               il-provvediment ta’ mezzi għall-organizzazzjoni ta’ avveniment ta’ segwitu relatat mas-Seminar tal-2008 dwar “Is-Sigurtà fil-Lvant Nofsani, in-Non-Proliferazzjoni tal-ADM u d-Diżarm”;

               (b)

               il-provvediment ta’ mezzi għat-tħejjija ta’ dokumenti ta’ informazzjoni dwar suġġetti ttrattati mis-seminar ta’ segwitu.

         Deskrizzjoni dettaljata tal-proġetti tinsab fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ) għandu jkun responsabbli għall-implimentazzjoni ta’ din id-Deċiżjoni.
   2.   L-implimentazzjoni teknika tal-proġetti msemmija fl-Artikolu 1(2) għandha titwettaq mill-Konsorzju tal-UE għan-Non-Proliferazzjoni, li għandu jwettaq dan il-kompitu taħt ir-responsabbiltà tar-RGħ. Għal dan il-għan, ir-RGħ għandu jidħol fl-arranġamenti neċessarji mal-Konsorzju tal-UE għan-Non-Proliferazzjoni.
   Artikolu 3
   1.   L-ammont ta’ referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta’ EUR 347 700.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat skont il-proċeduri u r-regoli applikabbli għall-baġit tal-Unjoni.
   3.   Il-Kummissjoni għandha tissorvelja l-amministrazzjoni tajba tal-infiq imsemmi fil-paragrafu 1. Għal dan il-fini, hija għandha tikkonkludi ftehim ta’ finanzjament mal-Konsorzju tal-UE għan-Non-Proliferazzjoni. Il-ftehim għandu jistipula li l-Konsorzju tal-UE għan-Non-Proliferazzjoni għandu jiżgura viżibbiltà tal-kontribut tal-UE, xierqa għad-daqs tiegħu.
   4.   Il-Kummissjoni għandha tagħmel ħilitha biex tikkonkludi l-ftehim ta’ finanzjament imsemmi fil-paragrafu 3 malajr kemm jista’ jkun wara d-dħul fis-seħħ ta’ din id-Deċiżjoni. Hija għandha tinforma lill-Kunsill bi kwalunkwe diffikultà f’dak il-proċess u bid-data tal-konklużjoni tal-ftehim.
   Artikolu 4
   1.   Ir-RGħ għandu jirrapporta lill-Kunsill dwar l-implimentazzjoni ta’ din id-Deċiżjoni abbażi ta’ rapporti regolari mħejjijin mill-Konsorzju tal-UE għan-Non-Proliferazzjoni. Dawk ir-rapporti għandhom jiffurmaw il-bażi għall-evalwazzjoni mwettqa mill-Kunsill.
   2.   Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ fil-jum tal-adozzjoni tagħha.
   2.   Din id-Deċiżjoni għandha tiskadi 18-il xahar wara d-data tal-konklużjoni tal-ftehimiet ta’ finanzjament imsemmija fl-Artikolu 3(3). Madankollu, hija għandha tiskadi 6 xhur wara d-dħul fis-seħħ tagħha jekk ebda ftehim ta’ finanzjament ma jkun ġie konkluż sa dakinhar.

      Magħmul fi Brussell, it-13 ta’ Diċembru 2010.

            Għall-Kunsill

            Il-President

         C. ASHTON

      ANNESS

         Proġetti li jappoġġaw il-proċess ta’ bini tal-fiduċja li jwassal għall-istabbiliment ta’ żona ħielsa mill-armi ta’ distruzzjoni massiva u l-mezzi tat-twassil tagħhom fil-lvant nofsani b’appoġġ għall-implimentazzjoni tal-istrateġija tal-ue kontra l-proliferazzjoni ta’ armi ta’ distruzzjoni massiva

      1.   Objettivi

      Fid-Dikjarazzjoni ta’ Barċellona tal-1995, adottata fil-Konferenza Ewro-Mediterranja tas-27-28 ta’ Novembru 1995, l-UE u l-Imsieħba Mediterranji tagħha qablu li jaħdmu għal żona tal-Lvant Nofsani effettivament verifikabbli ħielsa mill-armi ta’ distruzzjoni massiva (ADM) u s-sistemi tat-twassil tagħhom. Fl-2008, id-Dikjarazzjoni Konġunta tas-Summit ta’ Pariġi għall-Mediterran ikkonfermat li l-UE hi lesta tikkunsidra u tħejji passi prattiċi biex twitti t-triq għal implimentazzjoni sħiħa tar-Riżoluzzjoni tal-1995, tal-Konferenza ta’ Reviżjoni tat-TNP, dwar il-Lvant Nofsani (“ir-Riżoluzzjoni tal-1995”) u l-ħolqien ta’ tali żona. Dawn il-passi prattiċi ġew eżaminati waqt is-Seminar tal-UE dwar “Is-Sigurtà, in-Non-proliferazzjoni tal-ADM u d-Diżarm fil-Lvant Nofsani” li sar f’Pariġi f’Ġunju 2008.
      Fil-fehma tal-UE, għandhom jittieħdu passi prattiċi li, inter alia, jippromwovu l-adeżjoni u l-konformità universali mal-ftehimiet multilaterali u l-istrumenti kollha fil-qasam tan-non-proliferazzjoni, kontroll tal-armi u d-diżarm, bħat-Trattat dwar in-Nonproliferazzjoni tal-Armi Nukleari (TNP), il-Konvenzjoni dwar l-Armi Kimiċi, il-Konvenzjoni dwar l-Armi Bijoloġiċi u Tossiċi, il-Konvenzjoni Komprensiva ta’ Projbizzjoni ta’ Testijiet Nukleari u l-Kodiċi ta’ Kondotta tal-Aja kontra l-Proliferazzjoni ta’ Missili Ballistiċi kif ukoll il-Ftehimiet Komprensivi ta’ Salvagwardja tal-IAEA u tal-Protokoll Addizzjonali. Il-bidu tan-negozjati dwar Trattat dwar il-Waqfien ta’ Materjal Fissili ikun pass ieħor kruċjali f’dan il-kuntest. Passi bħal dawn jistgħu jikkostitwixxu miżura reġjonali importanti għall-bini tal-fiduċja bil-ħsieb tal-istabbiliment ta’ żona verifikabbli ħielsa mill-ADM u s-sistemi tat-twassil tagħhom.
      L-UE tixtieq li tkompli u tintensifika d-djalogu politiku u fil-qasam tas-sigurtà fost is-sħab rilevanti tal-Unjoni għall-Mediterran u l-pajjiżi l-oħra kollha fil-Lvant Nofsani dwar kwistjonijiet relatati mal-istabbiliment ta’ żona ħielsa mill-ADM. L-UE temmen li l-elaborazzjoni u l-implimentazzjoni ta’ miżuri konkreti għall-bini tal-fiduċja jistgħu jiffaċilitaw il-progress lejn żona ħielsa mill-ADM. Dawn il-miżuri għall-bini tal-fiduċja jistgħu, inter alia, jikkonsistu fil-proġetti fuq skala żgħira fil-qasam xjentifiku u tas-soċjetà ċivili fejn hu possibbli progress kif ukoll f’seminars ta’ taħriġ għad-diplomatiċi u l-militar u ‘żjarat’ għall-bini tal-fiduċja f’pajjiżi tar-reġjun.
      F’dan l-isfond ta’ interess dejjem akbar fl-iżvilupp tal-enerġija nukleari għal użu paċifiku fir-reġjun, għandhom ukoll isiru sforzi sabiex jiġi żgurat li l-iżvilupp ta’ użi paċifiċi jseħħ f’konformità mal-aqwa standards tas-sikurezza, is-sigurtà u n-non-proliferazzjoni. Il-kwistjoni dwar kif wieħed itejjeb il-kooperazzjoni paċifika nukleari għandha tiġi esplorata f’termini ġenerali kif ukoll b’mod aktar speċifiku pereżempju permezz tal-iżvilupp ta’ faċilitajiet nukleari reġjonali multinazzjonali.
      L-UE temmen li dawn l-objettivi jistgħu jiġu promossi, fost affarijiet oħra, permezz ta’ seminar ta’ segwitu dwar “Sigurtà fil-Lvant Nofsani, Non-Proliferazzjoni tal-ADM u Diżarm” mal-partijiet ikkonċernati kollha. Dak is-seminar ta’ segwitu jippermetti diskussjoni ffukata u strutturata dwar ir-rekwiżiti li fil-futur jistgħu jwasslu għall-istabbiliment ta’ żona tal-Lvant Nofsani ħielsa minn armi nukleari u l-ADM kollha l-oħra u s-sistemi tat-twassil tagħhom effettivament verifikabbli. Ikun jeħtieġ li t-tħejjijiet tas-seminar isiru f’koordinazzjoni mill-qrib mal-partijiet rilevanti kollha.
      L-UE tkompli tappoġġa d-deċiżjonijiet u r-riżoluzzjoni dwar il-Lvant Nofsani adottati fil-Konferenza ta’ Reviżjoni u Estensjoni tat-TNP tal-1995 kif ukoll id-Dokumenti Finali tal-Konferenza ta’ Reviżjoni tat-TNP tal-2000 u tal-Konferenza ta’ Reviżjoni tat-TNP tal-2010. Il-Konferenza ta’ Reviżjoni tat-TNP tal-2010 approvat diversi passi prattiċi, li jinkludu l-konsiderazzjoni tal-offerti kollha immirati lejn l-appoġġ għall-implimentazzjoni tar-Riżoluzzjoni tal-1995, inkluża l-offerta tal-UE biex tospita seminar ta’ segwitu relatat ma’ dak organizzat f’Ġunju 2008. Il-Konferenza għarfet ukoll l-importanza li għandha s-soċjetà ċivili fil-kontribut għall-implimentazzjoni tar-Riżoluzzjoni tal-1995.
      L-UE tixtieq tappoġġa l-objettivi msemmijin hawn fuq, kif ġej:

                  —

                  permezz tal-organizzazzjoni ta’ avveniment ta’ segwitu relatat mas-Seminar tal-UE tal-2008 dwar “Is-Sigurtà fil-Lvant Nofsani, in-Non-Proliferazzjoni tal-ADM u d-Diżarm”;

                  —

                  permezz tal-provvediment ta’ mezzi għat-tħejjija ta’ dokumenti ta’ informazzjoni dwar suġġetti ttrattati mis-seminar ta’ segwitu.

            2.   Deskrizzjoni tal-proġetti

      2.1.   Proġett: Seminar b’appoġġ għal proċess ta’ bini tal-fiduċja li jwassal għall-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani.
      2.1.1.   Għan tal-proġett
      Il-proġett ser:

                  (a)

                  jipprovdi għal avveniment ta’ segwitu relatat mas-Seminar tal-EU dwar “Is-Sigurtà fil-Lvant Nofsani, in-Non-Proliferazzjoni tal-ADM u d-Diżarm” li sar f’Pariġi fid-19-20 ta’ Ġunju 2008;

                  (b)

                  jiddiskuti kwistjonijiet relatati mas-sigurtà reġjonali fil-Lvant Nofsani, inkluża l-proliferazzjoni tal-ADM u l-mezzi tat-twassil tagħhom u kwistjonijiet konvenzjonali;

                  (c)

                  jesplora miżuri possibbli għall-bini tal-fiduċja biex jiffaċilitaw il-proċess lejn l-istabbiliment ta’ żona tal-Lvant Nofsani ħielsa mill-armi ta’ distruzzjoni massiva u l-mezzi tat-twassil tagħhom, inkluż fuq il-bażi tal-esperjenzi dwar iż-żoni eżistenti;

                  (d)

                  jiddiskuti possibbiltajiet biex jiġu universalizzati u implimentati trattati internazzjonali dwar in-non-proliferazzjoni u strumenti oħra;

                  (e)

                  jesplora perspettivi għal kooperazzjoni nukleari paċifika u attivitajiet relatati ta’ assistenza, inkluż fuq il-bażi tal-esperjenza tal-Euratom.

            2.1.2.   Riżultati tal-proġett
      Il-proġett ser:

                  (a)

                  japprofondixxi id-djalogu u jiġġenera l-fiduċja fis-soċjetà ċivili u l-gvernijiet sabiex isir aktar progress b’appoġġ għas-sigurtà reġjonali u l-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani;

                  (b)

                  iżid il-fehim reċiproku dwar kwistjonijiet li jolqtu x-xenarju tas-sigurtà reġjonali, inkluża l-proliferazzjoni tal-ADM u l-mezzi tat-twassil tagħhom u kwistjonijiet konvenzjonali;

                  (c)

                  iżid is-sensibilizzazzjoni, l-għarfien u l-intendiment tal-passi prattiċi meħtieġa għall-istabbiliment ta’ żona tal-Lvant Nofsani ħielsa mill-ADM u l-mezzi tat-twassil tagħhom;

                  (d)

                  jikkontribwixxu għall-isforzi biex jiġu universalizzati u implimentati trattati internazzjonali dwar in-non-proliferazzjoni u d-diżarm u strumenti oħra;

                  (e)

                  jiffaċilita l-kooperazzjoni internazzjonali u reġjonali dwar l-użu paċifiku tal-enerġija nukleari f’konformità mal-aqwa standards tas-sikurezza, is-sigurtà u n-non-proliferazzjoni nukleari.

            2.1.3.   Deskrizzjoni tal-proġett
      Il-proġett jipprevedi l-organizzazzjoni ta’ seminar, li ser idum sa jumejn u li preferibbilment isir fi Brussells jew fir-reġjun tal-Mediterrran.
      Il-parteċipanti ser jinkludu rappreżentanti tal-Istituzzjonijiet relevanti tal-UE, tal-Istati Membri tal-UE, tal-pajjiżi kollha fil-Lvant Nofsani, tal-istati li għandhom armi nukleari, tal-organizzazzjonijiet internazzjonali u esperti akkademiċi. Hu mistenni li jipparteċipaw fis-seminar madwar 100 rappreżentant.
      Id-diskussjonijiet fis-seminar ser jitmexxew minn esperti akkademiċi. Minħabba s-sensittività tas-suġġetti li għandhom jiġu ttrattati, id-diskussjonijiet ser isiru skont ir-Regola ta’ Chatham House sabiex ikun jsita’ jsir dibattitu aktar informali u miftuħ mingħajr ma jiġi identifikat is-sors tal-informazzjoni mogħtija f’laqgħa.
      L-ispejjeż tal-parteċipanti u l-kelliema mistednin ser ikunu koperti: vjaġġar, akkomodazzjoni u per diems. Id-Deċiżjoni tal-Kunsill tipprevedi wkoll mezzi finanzjarji li jkopru l-ispejjeż l-oħra kollha, li jinkludu t-tagħmir għall-konferenza, l-ikliet ta’ nofsinhar u ta’ filgħaxija, il-waqfiet għall-kafè, it-traduzzjoni ta’ dokumenti u l-interpretazzjoni.
      Il-Konsorzju tal-UE għan-Non-Proliferazzjoni, f’konsultazzjoni mar-rappreżentant tar-RGħ u l-Istati Membri tal-UE, ser jistieden il-parteċipanti għas-seminar.
      Is-seminar ser isir fl-2011. Ser jitħejja rapport dwar is-seminar mill-Konsorzju tal-UE għan-Non-Proliferazzjoni u jintbagħat lir-rappreżentant tar-RGħ. Ir-rapport jista’ jiġi kondiviż mal-korpi rilevanti fl-UE, il-pajjiżi kollha fil-Lvant Nofsani, il-pajjiżi l-oħra interessati, u l-organizzazzjonijiet internazzjonali kompetenti.
      2.2.   Proġett: Dokumenti ta’ informazzjoni
      2.2.1.   Għan tal-proġett
      Il-proġett ser:

                  (a)

                  jipprovdi sa’ tmien dokumenti ta’ informazzjoni dwar suġġetti koperti mis-seminar seminar b’appoġġ għal proċess ta’ bini tal-fiduċja li jwassal għall-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani;

                  (b)

                  jipprovdi għodda biex wieħed jifhem ix-xenarju tas-sigurtà reġjonali, inkluża l-proliferazzjoni tal-ADM u l-mezzi tat-twassil tagħhom u kwistjonijiet konvenzjonali;

                  (c)

                  jidentifika miżuri possibbli għall-bini tal-fiduċja li jistgħu jservu ta’ passi prattiċi lejn il-prospett ta’ żona tal-Lvant Nofsani ħielsa mill-ADM u l-mezzi tat-twassil tagħhom;

                  (d)

                  jidentifika modi biex isir aktar progress fl-universalizzazzjoni u l-implimentazzjoni tat-trattati internazzjonali dwar in-non-proliferazzjoni u d-diżarm u strumenti oħra;

                  (e)

                  jidentifika perspettivi għal kooperazzjoni nukleari paċifika fil-kuntest tal-politika u l-ħtiġijiet fil-qasam tal-enerġija tal-pajjiżi.

            2.2.2.   Riżultati tal-proġett
      Il-proġett ser:

                  (a)

                  jagħti ideat u suġġerimenti lis-seminar b’appoġġ għal proċess ta’ bini tal-fiduċja li jwassal għall-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani u jikkontribwixxi biex issir diskussjoni ffukata u strutturata dwar il-kwistjonijiet rilevanti kollha;

                  (b)

                  iżid is-sensibilizzazzjoni, l-għarfien u l-fehim fis-soċjetajiet ċivili u l-gvernijiet tal-kwistjonijiet relatati ma’ żona ħielsa mill-ADM u l-mezzi tat-twassil tagħhom fil-Lvant Nofsani;

                  (c)

                  jagħti alternattivi politiċi u/jew ta’ politika operattiva lill-gvernijiet u l-organizzazzjonijiet internazzjonali biex jiġi ffaċiltat il-proċess lejn l-istabbiliment ta’ żona ħielsa mill-ADM u l-mezzi tat-twassil tagħhom u s-sigurtà reġjonali fil-Lvant Nofsani.

            2.2.3.   Deskrizzjoni tal-proġett
      Il-proġett jipprevedi t-tħejjija ta’ mhux aktar minn tmien dokumenti ta’ informazzjoni ta’ 10-15-il paġna (5 000-7 000 kelma) kull wieħed. Id-dokumenti ta’ informazzjoni ser jitħejjew jew jiġu kkummissjonati mill-Konsorzju tal-UE għan-Non-Proliferazzjoni u ma jirrappreżentawx neċessarjament il-fehmiet tal-Istituzzjonijiet tal-UE u tal-Istati Membri tal-UE.
      Id-dokumenti ta’ informazzjoni ser ikopru s-suġġetti diskussi mis-seminar b’appoġġ għal proċess ta’ bini tal-fiduċja li jwassal għall-istabbiliment ta’ żona ħielsa mill-ADM u l-mezzi tat-twassil tagħhom fil-Lvant Nofsani. Kull dokument ser jinkwadra alternattivi politiċi u/jew ta’ politika operattiva.
      Id-dokumenti ta’ informazzjoni ser jiġu ppreżentati lill-parteċipanti tas-seminar, il-korpi rilevanti fl-UE u l-Istati Membri tal-UE, il-pajjiżi kollha tal-Lvant Nofsani, il-pajjiżi l-oħra interessati, u l-organizzazzjonijiet internazzjonali kompetenti. Id-dokumenti ta’ informazzjoni jistgħu jiġu ppubblikati fuq il-websajt tal-Konsorzju tal-UE għan-Non-Proliferazzjoni.
      Id-dokumenti ta’ informazzjoni jistgħu jinġabru flimkien f’volum wieħed għal pubblikazzjoni unika wara s-seminar.
      3.   Tul ta’ żmien

      It-tul ta’ żmien totali stmat għall-implimentazzjoni tal-proġetti hu ta’ 18-il xahar.
      4.   Benefiċjarji

      Il-benefiċjarji ta’ dan il-proġett huma:

                  (a)

                  il-pajjiżi fil-Lvant Nofsani;

                  (b)

                  pajjiżi interessati oħrajn;

                  (c)

                  lorganizzazzjonijiet internazzjonali rilevanti;

                  (d)

                  is-soċjetà ċivili.

            5.   Aspetti ta’ proċedura, koordinazzjoni u l-Kumitat ta’ Tmexxija

      Il-Kumitat ta’ Tmexxija ser ikun magħmul minn rappreżentant tar-RGħ u rappreżentant tal-Entità Implimentattiva għal kull proġett speċifiku. Il-Kumitat ta’ Tmexxija ser jirrevedi l-implimentazzjoni tad-Deċiżjoni tal-Kunsill regolarment, mill-anqas darba kull sitt xhur, inkluż permezz tal-użu ta’ mezzi ta’ komunikazzjoni elettroniċi.
      6.   Entitajiet implimentattivi

      L-implimentazzjoni teknika ta’ din id-Deċiżjoni tal-Kunsill ser tkun fdata lill-Konsorzju tal-UE għan-Non-Proliferazzjoni.
      Il-Konsorzju tal-UE għan-Non-Proliferazzjoni ser iwettaq l-kompiti tiegħu taħt ir-responsabbiltà tar-RGħ. Fit-twettiq tal-attivitajiet tiegħu, huwa ser jikkoopera mar-RGħ, l-Istati Membri tal-UE, l-istati l-oħra parteċipanti, l-organizzazzjonijiet internazzjonali kif ikun adatt.


title: 2012/682/UE: Deċiżjoni tal-Parlament Ewropew u tal-Kunsill tal- 25 ta’ Ottubru 2012 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2011/015/SE/AstraZeneca mill-Isvezja)

text:
               7.11.2012

               MT

               Il-Ġurnal Uffiċjali tal-Unjoni Ewropea

               L 307/76

         DEĊIŻJONI TAL-PARLAMENT EWROPEW U TAL-KUNSILL
   tal-25 ta’ Ottubru 2012
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2011/015/SE/AstraZeneca mill-Isvezja)
   (2012/682/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (1), u b’mod partikolari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikulari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li ngħataw is-sensja minħabba bidliet strutturali kbar fl-andament tal-kummerċ dinji minħabba l-globalizzazzjoni u sabiex jgħinhom fir-riintegrazzjoni tagħhom fis-suq tax-xogħol.

               (2)

               Il-kamp ta’ applikazzjoni tal-FEG twessa’ għall-applikazzjonijiet imressqa mill-1 ta’ Mejju 2009 sal-30 ta’ Diċembru 2011 biex jinkludi appoġġ għall-ħaddiema li jingħataw is-sensja bħala riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG fil-limitu massimu annwali ta’ EUR 500 miljun.

               (4)

               L-Isvezja ressqet applikazzjoni biex timmobilizza l-FEG, fir-rigward ta’ sensji fl-intrapriża AstraZeneca, fit-23 ta’ Diċembru 2011 u ssupplimentatha b’informazzjoni addizzjonali sas-16 ta’ April 2012. Din l-applikazzjoni hija konformi mar-rekwiżiti għad-determinazzjoni tal-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk tipproponi li timmobilizza l-ammont ta’ EUR 4 325 854.

               (5)

               Il-FEG għandu, għalhekk, jiġi mobilizzat sabiex jipprovdi kontribuzzjoni finanzjarja għall-applikazzjoni mressqa mill-Isvezja.

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2012, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi s-somma ta’ EUR 4 325 854 f’approprjazzjonijiet għall-impenji u għall-ħlas.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, il-25 ta’ Ottubru 2012.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         A. D. MAVROYIANNIS

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: 2012/62/UE: Deċiżjoni tal-Kunsill tas- 27 ta’ Jannar 2012 li taħtar membru supplenti Spanjol fil-Kumitat tar-Reġjuni

text:
               2.2.2012

               MT

               Il-Ġurnal Uffiċjali tal-Unjoni Ewropea

               L 30/20

         DEĊIŻJONI TAL-KUNSILL
   tas-27 ta’ Jannar 2012
   li taħtar membru supplenti Spanjol fil-Kumitat tar-Reġjuni
   (2012/62/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Spanjol,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Jordi BAYONA LLOPIS sar vakanti siġġu ta’ membru supplenti,

         ADOTTA DIN ID-DEĊIŻJONI:
   Artikolu 1
   Huwa b’dan maħtur membru supplenti fil-Kumitat tar-Reġjuni għall-bqija tal-mandat attwali, li jintemm fil-25 ta’ Jannar 2015:

               —

               Is-Sur Esteban MAS PORTELL, Delegado del Gobierno de las Illes Balears en Bruselas.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, is-27 ta’ Jannar 2012.

            Għall-Kunsill

            Il-President

         N. WAMMEN

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2013/602/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/303

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2011
   (2013/602/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2011, flimkien mat-tweġibiet tal-Fondazzjoni (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KEE) Nru 1365/75 tas-26 ta’ Mejju 1975 dwar il-ħolqien ta’ Fondazzjoni Ewropea għal titjib tal-kondizzjonijiet tal-ħajja u tax-xogħol (4), u b’mod partikolari l-Artikolu 16 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0067/2013),

               1.

               Jagħti l-kwittanza lid-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għall-implimentazzjoni tal-baġit tal-Fondazzjoni għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 174.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 139, 30.5.1975, p. 1.

      (5)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2011, flimkien mat-tweġibiet tal-Fondazzjoni (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament tal-Kunsill (KEE) Nru 1365/75 tas-26 ta’ Mejju 1975 dwar il-ħolqien ta’ Fondazzjoni Ewropea għal titjib tal-kondizzjonijiet tal-ħajja u tax-xogħol (4), u b’mod partikolari l-Artikolu 16 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra r-Regola 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0067/2013),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2011 huma affidabbli u li t-tranżazzjonijiet sottostanti huma legali u regolari,

                  B.

                  billi fl-10 ta’ Mejju 2012, il-Parlament ta l-kwittanza lill-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (“il-Fondazzjoni”) għall-implimentazzjoni tal-baġit tal-Fondazzjoni għas-sena finanzjarja 2010 (6), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              ħeġġeġ lill-Fondazzjoni tirreġistra d-deċiżjonijiet kollha tal-Bord ta’ Tmexxija dwar l-istħarriġ peress li l-effiċjenza u l-effikaċja fl-ikkomunikar ta’ dawn id-deċiżjonijiet jistgħu jiġu affettwati fin-nuqqas ta’ standards xierqa għad-dokumentazzjoni tad-deċiżjonijiet li jkunu ttieħdu;

                              —

                              stieden lill-Fondazzjoni tistabbilixxi proċeduri bil-miktub dwar l-attivitajiet ewlenin tagħha, li jistgħu jassistu lill-Fondazzjoni sabiex tuża r-riżorsi tagħha b’mod effikaċi u tidentifika dgħufijiet potenzjali;

                              —

                              ħeġġeġ lill-Fondazzjoni tindirizza b’mod adegwat ir-rakkomandazzjonijiet maħruġa mis-Servizz tal-Awditjar Intern u tinforma lill-awtorità ta’ kwittanza dwar il-miżuri meħuda f’dan ir-rigward;

                  C.

                  billi l-baġit ġenerali tal-Fondazzjoni għas-sena 2011 kien ta’ EUR 20 600 000, ammont li jirrappreżenta tnaqqis meta mqabbel mas-sena finanzjarja 2010 (EUR 20 900 000); billi għall-2011, il-kontribuzzjoni inizjali tal-Unjoni għall-baġit tal-Fondazzjoni kienet tammonta għal EUR 20 210 000, meta mqabbla ma’ EUR 19 067 159 fl-2010,

         Il-ġestjoni baġitarja u finanzjarja

                  1.

                  Jinnota mill-kontijiet annwali li EUR 1 166 895 f’approprjazzjonijiet ta’ impenn ikkuntrattati sal-aħħar tal-2011 iżda li kienu għadhom ma tħallsux ġew riportati għall-2012; jinnota, barra minn hekk, li t-total ta’ approprjazzjonijiet riportati kkanċellati (jiġifieri, riportati mill-2010 u li ma tħallsux fl-2011) fl-2011 huwa ta’ EUR 130 133;

                  2.

                  Jinsab imħasseb dwar il-fatt li l-Qorti tal-Awdituri rrappurtat li 47 % tal-approprjazzjonijiet ta’ Titolu III (nefqa operattiva) li jammontaw għal EUR 3 400 000, ġew riportati mill-Fondazzjoni, u li EUR 1 600 000 minnhom ma kinux ippjanati (22 % ta’ Titolu III); jesprimi tħassib li din is-sitwazzjoni tindika dewmien fl-implimentazzjoni tal-attivitajiet tal-Fondazzjoni li huma ffinanzjati mit-Titolu III u mhijiex konformi mal-prinċipju baġitarju tal-annwalità;

                  3.

                  Jistieden lill-Fondazzjoni tinforma lill-awtorità tal-kwittanza dwar l-azzjonijiet meħuda sabiex jiġi indirizzat dan in-nuqqas u l-azzjonijiet li se tieħu sabiex tiġi evitata sitwazzjoni bħal din fil-futur; jinnota barra minn hekk, li s-sitwazzjoni marret għall-agħar meta mqabbla mas-sena preċedenti;

         Segwitu għar-rakkomandazzjonijiet tal-kwittanza għall-2010

                  4.

                  Jilqa’ r-rapport tal-Fondazzjoni dwar il-miżuri meħuda fid-dawl tar-rakkomandazzjonijiet tal-awtorità tal-kwittanza tal-2010; b’mod partikolari, jinnota li skont il-Fondazzjoni:

                              —

                              jinsab disponibbli reġistru tad-deċiżjonijiet kollha tal-Bord u tal-Bureau fuq il-websajt tal-Fondazzjoni u li l-firem u d-dati neqsin kienu żbalji okkażjonali li ġew rimedjati;

                              —

                              il-manwal komprensiv għall-proċess ta’ ġestjoni tal-istħarriġ kif rakkomandat mis-Servizz tal-Awditjar Intern (IAS) bħala parti mill-awditu tiegħu dwar il-ġestjoni tal-istħarriġ, ġie stabbilit u issa qed jiġi segwit mill-organizzazzjoni;

                              —

                              ir-rakkomandazzjonijiet miftuħin kollha tal-IAS fi tmiem l-2010 ngħalqu u d-dettalji jinsabu fir-Rapport Annwali dwar l-Attivitajiet ta’ Awditjar Intern tal-2011 (rapport skont l-Artikolu 72.5 tar-Regolament Finanzjarju);

         Prestazzjoni

                  5.

                  Jistieden lill-Kummissjoni sabiex, flimkien mal-Fondazzjoni Ewropea għat-Taħriġ, iċ-Ċentru Ewropew għall-Iżvilupp ta’ Taħriġ Vokazzjonali, il-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol u l-Aġenzija Ewropea għas-Saħħa u s-Sigurtà fuq il-Post tax-Xogħol, tkompli tesplora s-sinerġiji li jeżistu bejn dawn l-aġenziji u tirrapporta lill-awtorità tal-kwittanza dwar il-possibbiltà ta’ integrazzjoni aktar profonda ta’ dawn l-erba’ aġenziji, qabel tittieħed kwalunkwe deċiżjoni dwar tibdil possibbli fir-responsabbiltajiet rispettivi u/jew jiġu kkunsidrati l-metodi ta’ ħidma ta’ dawn l-aġenziji; jistieden lil dawn l-aġenziji u lill-Kummissjoni jevalwaw jekk kooperazzjoni aktar mill-qrib tistax twassal għal ekonomiji ta’ skala u għall-ottimizzazzjoni tal-prestazzjoni tagħhom;

         Il-proċeduri ta’ reklutaġġ

                  6.

                  Jinnota li l-Qorti tal-Awdituri identifikat il-ħtieġa li tittejjeb it-trasparenza tal-proċeduri ta’ reklutaġġ; jinnota li l-laqgħat tal-bord tal-għażla mhux dejjem ġew dokumentati biżżejjed u li m’hemm l-ebda evidenza li l-mistoqsijiet għall-intervisti jew it-testijiet bil-miktub ġew stabbiliti qabel l-intervisti jew l-eżamijiet;

                  7.

                  Jistieden lill-Fondazzjoni tinforma lill-awtorità tal-kwittanza dwar l-azzjonijiet meħuda sabiex jiġi indirizzat dan in-nuqqas; iqis li wħud mid-dispożizzjonijiet tar-Regolamenti tal-Persunal jistgħu jkunu ta’ piż amministrattiv konsiderevoli; għalhekk, iħeġġeġ lill-Kummissjoni tippermetti ċertu livell ta’ simplifikazzjoni skont l-Artikolu 110 tar-Regolamenti tal-Persunal fir-rigward tal-aġenziji;

                  8.

                  Jirreferi, fir-rigward tal-osservazzjonijiet l-oħra li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (7) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 174.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 139, 30.5.1975, p. 1.

         (5)  ĠU L 357, 31.12.2002, p. 72.

         (6)  ĠU L 286, 17.10.2012, p. 258.

         (7)  Testi adottati, P7_TA(2013)0134 (Ara l-paġna 374 ta’ dan il-Ġurnal Uffiċjali).


title: 2007/89/KE: Deċiżjoni tal-Kunsill tat- 12 ta’ Frar 2007 li tinnomina żewġ membri u erba' membri supplenti Olandiżi fil-Kumitat tar-Reġjuni

text:
               8.1.2008

               MT

               Il-Ġurnal Uffiċjali ta’ l-Unjoni Ewropea

               61

         DEĊIŻJONI TAL-KUNSILL
   tat-12 ta’ Frar 2007
   li tinnomina żewġ membri u erba' membri supplenti Olandiżi fil-Kumitat tar-Reġjuni
   (2007/89/KE)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta tal-Gvern Olandiż,
   Billi:

               (1)

               Fl-24 ta' Jannar 2006, il-Kunsill adotta d-Deċiżjoni 2006/116/KE (1) li nnominat il-membri u l-membri supplenti tal-Kumitat tar-Reġjuni għall-perjodu mis-26 ta' Jannar 2006 sal-25 ta' Jannar 2010.

               (2)

               Saru vakanti żewġ postijiet ta' membri tal-Kumitat tar-Reġjuni konsegwentement għat-tmiem tal-mandat tas-Sur Fons HERTOG u għar-riżenja tas-Sur Pieter VAN WOENSEL. Saru vakanti erba' postijiet ta' membri supplenti konsegwentement għat-tmiem tal-mandat tas-Sinjura Laetitia GRIFFITH, għar-riżenja tas-Sur James LIDTH DE JEUDE, għat-tmiem tal-mandat tas-Sur Wim ZWAAN u għar-riżenja tas-Sur Alexander SAKKERS,

         IDDEĊIEDA:
   Artikolu 1
   Huma b'dan nominati, fil-Kumitat tar-Reġjuni, għall-perjodu li jifdal tal-mandat, jiġifieri sal-25 ta' Jannar 2010:

               a)

               bħala membri:

                           —

                           is-Sur Cor LAMERS, burgemeester van Houten

                           —

                           is-Sur Henk KOOL, wethouder te Den Haag,

                     sabiex jissostitwixxu

                           —

                           lis-Sur Fons HERTOG,

                           —

                           lis-Sur Pieter VAN WOENSEL;

               b)

               bħala membri supplenti:

                           —

                           is-Sur Lodewijk ASSCHER, wethouder te Amsterdam,

                           —

                           is-Sur Rik DE LANGE, wethouder te Zutphen,

                           —

                           is-Sinjura Ellie FRANSSEN, wethouder te Voerendaal,

                           —

                           is-Sinjura Rinda DEN BESTEN, wethouder te Utrecht,

                     sabiex jissostitwixxu

                           —

                           lis-Sinjura Laetitia GRIFFITH,

                           —

                           lis-Sur James LIDTH DE JEUDE,

                           —

                           lis-Sur Wim ZWAAN,

                           —

                           lis-Sur Alexander SAKKERS.

         Artikolu 2
   Din id-Deċiżjoni għandha jkollha effett fil-jum ta’ l-adozzjoni tagħha.

      Magħmul fi Brussell, 12 ta’ Frar 2007.

            Mill-Kunsill

            Il-President

         F.-W. STEINMEIER

      (1)  ĠU L 56, 25.2.2006, p. 75.


title: Deċiżjoni (UE) 2015/1477 tal-Parlament Ewropew u tal-Kunsill tas-17 ta' Lulju 2015 dwar il-mobilizzazzjoni tal-Fond Ewropew ta' Aġġustament għall-Globalizzazzjoni (applikazzjoni mill-Finlandja — EGF/2015/001 FI/Broadcom)

text:
               28.8.2015

               MT

               Il-Ġurnal Uffiċjali tal-Unjoni Ewropea

               L 225/14

         DEĊIŻJONI (UE) 2015/1477 TAL-PARLAMENT EWROPEW U TAL-KUNSILL
   tas-17 ta' Lulju 2015
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni (applikazzjoni mill-Finlandja — EGF/2015/001 FI/Broadcom)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 15(4) tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 13 tiegħu,
   Wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) għandu l-għan li jipprovdi appoġġ lill-ħaddiema li jkunu ngħataw is-sensja u lill-persuni li jaħdmu għal rashom li l-attività tagħhom tkun intemmet b'riżultat ta' bidliet strutturali kbar fl-andament tal-kummerċ dinji minħabba l-globalizzazzjoni, b'riżultat ta' kontinwazzjoni tal-kriżi finanzjarja u ekonomika globali, jew b'riżultat ta' kriżi ekonomika u finanzjarja globali ġdida, u sabiex jgħinhom fl-integrazzjoni mill-ġdid tagħhom fis-suq tax-xogħol.

               (2)

               Il-FEG ma għandux jaqbeż l-ammont massimu annwali ta' EUR 150 miljun (prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013 (3).

               (3)

               Fit-30 ta' Jannar 2015, il-Finlandja ppreżentat applikazzjoni EGF/2015/001 FI/Broadcom biex timmobilizza l-FEG, fir-rigward ta' sensji fil-Broadcom Communications Finland u f'żewġ fornituri jew produtturi downstream fil-Finlandja. Din kienet supplementata b'informazzjoni addizzjonali provduta skont l-Artikolu 8(3) tar-Regolament (UE) Nru 1309/2013. Din l-applikazzjoni hija konformi mar-rekwiżiti għad-determinazzjoni ta' kontribuzzjoni finanzjarja mill-FEG, kif stipulat fl-Artikolu 13 tar-Regolament (UE) Nru 1309/2013.

               (4)

               Għaldaqstant, il-FEG għandu jiġi mmobilizzat sabiex tingħata kontribuzzjoni finanzjarja li tammonta għal EUR 1 365 000 għall-applikazzjoni ppreżentata mill-Finlandja,

               (5)

               Sabiex jitnaqqas kemm jista' jkun iż-żmien li jittieħed biex jiġi mmobilizzat il-FEG, din id-Deċiżjoni għandha tidħol fis-seħħ mid-data tal-adozzjoni tagħha,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2015, il-Fond Ewropew ta' Aġġustament għall-Globalizzazzjoni huwa mobilizzat biex jagħti s-somma ta' EUR 1 365 000 f'approprjazzjonijiet ta' impenn u ta' pagament.
   Artikolu 2
   Din id-Deċiżjoni tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea. Dan japplika mis-17 ta' Lulju 2015.

      Magħmul fi Brussel, is-17 ta' Lulju 2015.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         P. GRAMEGNA

      (1)  ĠU L 347, 20.12.2013, p. 855.

      (2)  ĠU C 373, 20.12.2013, p. 1.

      (3)  Ir-Regolament (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


title: 2012/348/UE: Deċiżjoni tal-Kunsill tat- 18 ta’ Ġunju 2012 dwar il-pożizzjoni li għandha tittieħed mill-Unjoni Ewropea fil-Kumitati rilevanti tal-Kummissjoni Ekonomika tan-Nazzjonijiet Uniti għall-Ewropa fir-rigward tal-adattament għall-progress tekniku tar-Regolamenti Nri 11, 13H, 30, 44, 49, 54, 64, 101, 106 u 121 u fir-rigward tal-adattament għall-progress tekniku tar-Regolament Tekniku Globali Nru 1 dwar is-serraturi u l-komponenti għaż-żamma tal-bibien tal-Kummissjoni Ekonomika tan-Nazzjonijiet Uniti għall-Ewropa

text:
               3.7.2012

               MT

               Il-Ġurnal Uffiċjali tal-Unjoni Ewropea

               L 173/1

         DEĊIŻJONI TAL-KUNSILL
   tat-18 ta’ Ġunju 2012
   dwar il-pożizzjoni li għandha tittieħed mill-Unjoni Ewropea fil-Kumitati rilevanti tal-Kummissjoni Ekonomika tan-Nazzjonijiet Uniti għall-Ewropa fir-rigward tal-adattament għall-progress tekniku tar-Regolamenti Nri 11, 13H, 30, 44, 49, 54, 64, 101, 106 u 121 u fir-rigward tal-adattament għall-progress tekniku tar-Regolament Tekniku Globali Nru 1 dwar is-serraturi u l-komponenti għaż-żamma tal-bibien tal-Kummissjoni Ekonomika tan-Nazzjonijiet Uniti għall-Ewropa
   (2012/348/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114 u l-Artikolu 218(9) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               B’konformità mad-Deċiżjoni tal-Kunsill 97/836/KE (1), il-Komunità aderixxiet mal-Ftehim tal-Kummissjoni Ekonomika għall-Ewropa tan-Nazzjonijiet Uniti (“UNECE”) li jikkonċerna l-adozzjoni tal-preskrizzjonijet tekniċi uniformi għal vetturi bir-roti, tagħmir u partijiet li jistgħu jkunu iffittjati ma’ u/jew ikunu użati ma’ vetturi bir-roti u l-kondizzjonijet reċiproċi tal-approvazzjonijiet mogħtija fuq il-bażi ta’ dawn il-preskrizzjonijet (il-“Ftehim Rivedut tal-1958”).

               (2)

               B’konformità mad-Deċiżjoni tal-Kunsill 2000/125/KE (2), l-Unjoni aderixxiet mal-Ftehim dwar l-istabbiliment ta’ regolamenti tekniċi globali għall-vetturi bir-roti, apparat u partijiet li jistgħu jitwaħħlu u/jew jintużaw f’vetturi bir-roti (“Ftehim Parallel”).

               (3)

               Id-Direttiva 2007/46/KE tal-Parlament Ewropew u tal-Kunsill tal-5 ta’ Settembru 2007 li tistabbilixxi kwadru għall-approvazzjoni ta’ vetturi bil-mutur u l-karrijiet tagħhom, u ta’ sistemi, komponenti u unitajiet tekniċi separati maħsuba għal tali vetturi (Direttiva Kwadru) (3) issostitwiet is-sistemi ta’ approvazzjoni tal-Istati Membri bi proċedura ta’ approvazzjoni tal-Unjoni, li stabbilixxiet qafas armonizzat li jinkludi d-dispożizzjonijiet amministrattivi u r-rekwiżiti tekniċi ġenerali għall-vetturi l-ġodda kollha, is-sistemi, il-komponenti u l-unitajiet tekniċi separati. Dik id-Direttiva inkorporat ir-Regolamenti tal-UNECE fis-sistema tal-UE għall-approvazzjoni tat-tip tal-vetturi, jew bħala rekwiżiti għall-approvazzjoni tat-tip jew bħala alternattivi għal-leġiżlazzjoni tal-Unjoni. Minn meta ġiet adottata d-Direttiva 2007/46/KE, ir-Regolamenti tal-UNECE qegħdin jissostitwixxu dejjem aktar il-leġiżlazzjoni tal-Unjoni fil-qafas tal-approvazzjoni tat-tip tal-UE tal-vetturi.

               (4)

               Fid-dawl tal-esperjenza u l-iżviluppi tekniċi, ir-rekwiżiti marbuta ma’ ċerti elementi jew fatturi koperti mir-Regolamenti tal-UNECE Nri 11, 13H, 30, 44, 49, 54, 64, 101, 106 u 121 u r-Regolament Tekniku Globali Nru 1 tal-UNECE jeħtieġ li jiġu adattati.

               (5)

               Huwa xieraq li tkun stabbilita l-pożizzjoni li għandha tiġi adottata f’isem l-Unjoni fil-Kumitat Amministrattiv tal-Ftehim Rivedut tal-1958 u fil-Kumitat Eżekuttiv tal-Ftehim tal-1998 dwar l-emendi li għandhom isiru għall-atti tal-UNECE msemmija aktar ’il fuq.

               (6)

               Il-miżuri stipulati f’din id-Deċiżjoni huma konformi mal-opinjoni tal-Kumitat Tekniku — Vetturi bil-Mutur,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed mill-Unjoni Ewropea fil-Kumitat Amministrattiv tal-Ftehim Rivedut tal-1958 u fil-Kumitat Eżekuttiv tal-Ftehim tal-1998 mill-25 sad-29 ta’ Ġunju 2012 għandha tkun dik li tivvota favur l-emendi proposti elenkati fl-Anness.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, it-18 ta’ Ġunju 2012.

            Għall-Kunsill

            Il-President

         M. GJERSKOV

      (1)  ĠU L 346, 17.12.1997, p. 78.

      (2)  ĠU L 35, 10.2.2000, p. 12.

      (3)  ĠU L 263, 9.10.2007, p. 1.

      ANNESS

         Il-lista msemmija fl-Artikolu 1

                  Proposta għas-Suppliment 3 għas-sensiela 03 ta’ emendi għar-Regolament Nru 11 (Lukketti u ċappetti tal-bibien)

                  ECE/TRANS/WP.29/2012/41

                  Proposta għas-Suppliment 14 għar-Regolament Nru 13-H (Brejkijiet ta’ vetturi M1 u N1)

                  ECE/TRANS/WP.29/2012/47

                  Proposta għas-Suppliment 17 għas-serje 02 ta’ emendi għar-Regolament Nru 30 (Tajers għall-karozzi tal-passiġġieri u l-karrijiet tagħhom)

                  ECE/TRANS/WP.29/2012/48

                  Proposta għas-Suppliment 5 għas-serje 04 ta’ emendi għar-Regolament Nru 44 (Sistemi tat-trażżin tat-tfal)

                  ECE/TRANS/WP.29/2012/44

                  Proposta għas-għas-serje 06 ta’ emendi għar-Regolament tan-NU Nru 49 (Emissjonijiet ta’ magni C.I. u P.I. (LPG u CNG)

                  ECE/TRANS/WP.29/2012/45

                  Proposta għas-Suppliment 18 tar-Regolament Nru 54 (Tajers għal vetturi kummerċjali u l-karrijiet tagħhom)

                  ECE/TRANS/WP.29/2012/49

                  Proposta għar-Rettifika 3 tar-Reviżjoni 2 tar-Regolament Nru 54 (Tajers għal vetturi kummerċjali u l-karrijiet tagħhom)

                  ECE/TRANS/WP.29/2012/52

                  Proposta għas-Suppliment 2 għas-serje 02 tal-emendi għar-Regolament Nru 64 (Unità ta’ emerġenza għal użu temporanju, tajers tat-tip run flat, sistema tat-tip run flat u sistema għall-monitoraġġ tal-pressjoni tat-tajers)

                  ECE/TRANS/WP.29/2012/50

                  Proposta għas-Suppliment 1 għas-serje 01 ta’ emendi għar-Regolament Nru 101 (Emissjonijiet tas-CO2/konsum tal-fjuwil)

                  ECE/TRANS/WP.29/2012/46

                  Proposta għas-Suppliment 9 għar-Regolament Nru 106 (Tajers għall-vetturi agrikoli)

                  ECE/TRANS/WP.29/2012/51

                  Proposta għas-serje 01 ta’ emendi għar-Regolament Nru 121 (Identifikazzjoni tal-kontrolli, sinjali ta’ avvertiment u indikaturi)

                  ECE/TRANS/WP.29/2012/30

                  Proposta għall-Emenda 1 għar-Regolament Tekniku Globali Nru 1 (Serraturi tal-bibien u komponenti għaż-żamma tal-bibien)

                  ECE/TRANS/WP.29/2012/56
                  ECE/TRANS/WP.29/2012/57
                  ECE/TRANS/WP.29/2012/AC.3/18


title: Deċiżjoni tal-Kunsill 2011/425/PESK tat- 18 ta’ Lulju 2011 li testendi l-mandat tar-Rappreżentant Speċjali tal-Unjoni Ewropea għall-Asja Ċentrali

text:
               19.7.2011

               MT

               Il-Ġurnal Uffiċjali tal-Unjoni Ewropea

               L 188/27

         DEĊIŻJONI TAL-KUNSILL 2011/425/PESK
   tat-18 ta’ Lulju 2011
   li testendi l-mandat tar-Rappreżentant Speċjali tal-Unjoni Ewropea għall-Asja Ċentrali
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fil-5 ta’ Ottubru 2006, il-Kunsill adotta d-Deċiżjoni 2006/670/PESK (1) li taħtar lis-Sur Pierre MOREL bħala r-Rappreżentant Speċjali tal-Unjoni Ewropea (RSUE) għall-Asja Ċentrali. Il-mandat tas-Sur Pierre MOREL jiskadi fil-31 ta’ Awwissu 2011.

               (2)

               Il-mandat tar-RSUE għandu jiġi estiż sat-30 ta’ Ġunju 2012.

               (3)

               Il-mandat tar-RSUE ser ikun implimentat fil-kuntest ta’ sitwazzjoni li tista’ tiddeterjora u li tista’ xxekkel il-kisba tal-objettivi tal-azzjoni esterna tal-Unjoni kif previst fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Ħatra
   Il-mandat tas-Sur Pierre MOREL bħala r-Rappreżentant Speċjali tal-Unjoni Ewropea (RSUE) għall-Asja Ċentrali huwa b’dan estiż sat-30 ta’ Ġunju 2012. Il-mandat tar-RSUE jista’ jintemm qabel, jekk il-Kunsill jiddeċiedi hekk, fuq proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ).
   Artikolu 2
   Objettivi ta’ politika
   Il-mandat tar-RSUE għandu jkun ibbażat fuq l-objettivi ta’ politika tal-Unjoni għall-Asja Ċentrali. Dawn l-objettivi jinkludu:

               (a)

               il-promozzjoni ta’ relazzjonijiet tajba u mill-qrib bejn il-pajjiżi tal-Asja Ċentrali u l-Unjoni abbażi ta’ valuri u interessi komuni kif stabbiliti fi ftehimiet rilevanti;

               (b)

               kontribut għat-tisħiħ tal-istabbiltà u l-kooperazzjoni bejn il-pajjiżi fir-reġjun;

               (c)

               kontribut għat-tisħiħ tad-demokrazija, l-istat tad-dritt, il-governanza tajba u r-rispett għad-drittijiet tal-bniedem u l-libertajiet fundamentali fl-Asja Ċentrali;

               (d)

               l-indirizzar ta’ riskji ewlenin, speċjalment ta’ problemi speċifiċi b’implikazzjonijiet diretti għall-Unjoni;

               (e)

               it-titjib tal-effikaċja u l-viżibbiltà tal-Unjoni fir-reġjun, ukoll permezz ta’ koordinazzjoni iżjed mill-qrib ma’ sħab u organizzazzjonijiet internazzjonali oħra rilevanti, bħall-Organizzazzjoni għas-Sigurtà u Kooperazzjoni fl-Ewropa (OSKE) u n-Nazzjonijiet Uniti.

         Artikolu 3
   Mandat
   1.   Sabiex jinkisbu l-objettivi ta’ politika, il-mandat tar-RSUE għandu jkun li:

               (a)

               jippromwovi l-koordinazzjoni politika ġenerali tal-Unjoni fl-Asja Ċentrali u jgħin biex tiġi żgurata l-konsistenza tal-azzjonijiet esterni tal-Unjoni fir-reġjun;

               (b)

               jagħmel monitoraġġ, f’isem ir-RGħ u skont il-mandat tar-RSUE, flimkien mas-Servizz Ewropew għall-Azzjoni Esterna (SEAE) u mal-Kummissjoni, tal-proċess ta’ implimentazzjoni tal-Istrateġija tal-UE għal Sħubija Ġdida mal-Asja Ċentrali, jagħmel rakkomandazzjonijiet u jirrapporta lill-korpi rilevanti tal-Kunsill fuq bażi regolari;

               (c)

               jassisti lill-Kunsill fl-iżvilupp ulterjuri ta’ politika komprensiva fir-rigward tal-Asja Ċentrali;

               (d)

               isegwi mill-qrib l-iżviluppi politiċi fl-Asja Ċentrali billi jiżviluppa u jżomm kuntatti mill-qrib mal-gvernijiet, il-parlamenti, il-ġudikatura, is-soċjetà ċivili u l-mass media;

               (e)

               jinkoraġġixxi lill-Kazakistan, il-Kirgiżistan, it-Taġikistan, it-Turkmenistan u l-Uzbekistan biex jikkooperaw fir-rigward ta’ kwistjonijiet reġjonali ta’ interess komuni;

               (f)

               jiżviluppa kuntatti u kooperazzjoni adatti mal-atturi interessati ewlenin fir-reġjun u mal-organizzazzjonijiet reġjonali u internazzjonali rilevanti kollha, inklużi l-Organizzazzjoni ta’ Kooperazzjoni ta’ Shanghai (SCO), il-Komunità Ekonomika Ewrasjana (EURASEC), il-Konferenza dwar l-Interazzjoni u Miżuri li Jkattru l-Kunfidenza fl-Asja (CICA), l-Organizzazzjoni tat-Trattat dwar is-Sigurtà Kollettiva (CSTO), il-Programm ta’ Kooperazzjoni Ekonomika Reġjonali tal-Asja Ċentrali (CAREC) u ċ-Ċentru ta’ Informazzjoni u Koordinazzjoni Reġjonali tal-Asja Ċentrali (CARICC);

               (g)

               jikkontribwixxi għall-implimentazzjoni tal-politika tal-UE fir-rigward tad-drittijiet tal-bniedem u l-Linji Gwida tal-UE dwar id-Drittijiet tal-Bniedem, b’mod partikolari fir-rigward tan-nisa u t-tfal f’żoni affettwati minn kunflitt, speċjalment permezz tal-monitoraġġ u l-indirizzar tal-iżviluppi f’dan ir-rigward;

               (h)

               jikkontribwixxi, f’kooperazzjoni mill-qrib mal-OSKE, għall-prevenzjoni u r-riżoluzzjoni ta’ konflitti billi jiżviluppa kuntatti mal-awtoritajiet u ma’ atturi lokali oħra bħal organizzazzjonijiet mhux governattivi, partiti politiċi, minoritajiet, gruppi reliġjużi u l-mexxejja tagħhom;

               (i)

               jagħti l-kontribut tiegħu għall-formulazzjoni ta’ aspetti tal-politika estera u ta’ sigurtà komuni relatati mas-sigurtà fir-rigward tal-enerġija, ma’ attivitajiet anti-narkotiċi u mal-ġestjoni tar-riżorsi tal-ilma, fir-rigward tal-Asja Ċentrali.

         2.   Ir-RSUE għandu jappoġġa l-ħidma tar-RGħ u jżomm ħarsa ġenerali fuq l-attivitajiet kollha tal-Unjoni fir-reġjun.
   Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta’ Sigurtà (KPS) għandu jżomm kollegament privileġġat mar-RSUE u għandu jkun il-punt ta’ kuntatt primarju tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f’koordinazzjoni mill-qrib mas-SEAE.
   Artikolu 5
   Finanzjament
   1.   L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta’ Settembru 2011 sat-30 ta’ Ġunju 2012 għandu jkun ta’ EUR 924 850.
   2.   In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Kostituzzjoni u kompożizzjoni tal-iskwadra
   1.   Fil-limiti tal-mandat tar-RSUE u tal-mezzi finanzjarji korrispondenti li jsiru disponibbli, ir-RSUE għandu jkun responsabbli sabiex jgħaqqad skwadra. L-iskwadra għandha tinkludi konsulenza esperta dwar kwistjonijiet speċifiċi ta’ politika kif jirrikjedi l-mandat. Ir-RSUE għandu jżomm informati lill-Kunsill u lill-Kummissjoni fil-pront dwar il-kompożizzjoni tal-iskwadra tiegħu.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta’ persunal biex jaħdem mar-RSUE. Is-salarju ta’ tali persunal issekondat għandu jkun kopert mill-Istat Membru, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal internazzjonali b’kuntratt għandu jkollu ċ-ċittadinanza ta’ Stat Membru.
   3.   Il-persunal issekondat kollu għandu jibqa’ taħt l-awtorità amministrattiva tal-Istat Membru li jibagħtu, tal-istituzzjoni tal-Unjoni jew tas-SEAE, li jibagħtuh, u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u tal-persunal tar-RSUE
   Il-privileġġi, l-immunitajiet u garanziji ulterjuri meħtieġa għat-tlestija u l-funzjonament bla tfixkil tal-missjoni tar-RSUE u tal-membri tal-persunal tar-RSUE għandhom jiġu miftehmin mal-parti jew partijiet ospitanti, skont il-każ. L-Istati Membri u l-Kummissjoni għandhom jagħtu l-appoġġ meħtieġ kollu għal dan il-għan.
   Artikolu 8
   Sigurtà ta’ informazzjoni klassifikata tal-UE
   Ir-RSUE u l-membri tal-iskwadra tiegħu għandhom jirrispettaw il-prinċipji u l-istandards minimi ta’ sigurtà stabbiliti bid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kull informazzjoni rilevanti.
   2.   Id-delegazzjonijiet tal-Unjoni u l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   F’konformità mal-politika tal-Unjoni dwar is-sigurtà ta’ persunal skjerat barra l-Unjoni f’kapaċità operattiva taħt it-Titlu V tat-Trattat, ir-RSUE għandu jieħu l-miżuri kollha raġonevolment prattikabbli, f’konformità mal-mandat tar-RSUE u skont is-sitwazzjoni tas-sigurtà fiż-żona ġeografika ta’ responsabbiltà, għas-sigurtà tal-persunal kollu taħt l-awtorità diretta tar-RSUE, b’mod partikolari billi:

               (a)

               jistabbilixxi pjan ta’ sigurtà speċifiku għall-missjoni, li jipprovdi għal miżuri ta’ sigurtà fiżiċi, organizzattivi u proċedurali speċifiċi għall-missjoni, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona tal-missjoni, kif ukoll l-immaniġġar ta’ inċidenti ta’ sigurtà, u li jipprovdi għal pjan ta’ kontinġenza u pjan ta’ evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b’assigurazzjoni ta’ riskju għoli kif ikunu jeħtieġu l-kondizzjonijiet fiż-żona tal-missjoni;

               (c)

               jiżgura li l-membri kollha tal-iskwadra tiegħu li jkunu ser jiġu skjerati barra mill-Unjon, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni;

               (d)

               jiżgura li jiġu implimentati r-rakkomandazzjonijiet miftehmin kollha, magħmula wara valutazzjonijiet regolari ta’ sigurtà, u jippreżenta lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tar-rapport intermedju u tar-rapport dwar l-implimentazzjoni tal-mandat.

         Artikolu 11
   Rappurtar
   Ir-RSUE għandu jipprovdi regolarment lill-KPS u lir-RGħ rapporti orali u bil-miktub. Ir-RSUE għandu jippreżenta wkoll rapport, kif meħtieġ, lill-gruppi ta’ ħidma tal-Kunsill. Għandhom jiġu ċċirkolati rapporti regolari bil-miktub permezz tan-netwerk COREU. Fuq ir-rakkomandazzjoni tal-KPS jew tar-RGħ, ir-RSUE jista’ jipprovdi rapporti lill-Kunsill għall-Affarijiet Barranin.
   Artikolu 12
   Koordinazzjoni
   1.   Ir-RSUE għandu jippromwovi l-koordinazzjoni politika ġenerali tal-Unjoni u għandu jgħin biex jiġi żgurat li l-istrumenti kollha tal-Unjoni fuq il-post ikunu impenjati b’mod koerenti biex jinkisbu l-objettivi ta’ politika tal-Unjoni. L-attivitajiet tar-RSUE għandhom jiġu kkoordinati ma’ dawk tal-Kummissjoni kif ukoll ma’ dawk tar-RSUE għall-Afganistan. Ir-RSUE għandu jipprovdi aġġornamenti regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet tal-Missjoni tal-Istati Membri, li għandhom jagħmlu mill-aħjar li jistgħu sabiex jgħinu lir-RSUE fl-implimentazzjoni tal-mandat. Ir-RSUE għandu wkoll iżomm kollegament ma’ atturi internazzjonali u reġjonali oħrajn fuq il-post.
   Artikolu 13
   Reviżjoni
   L-implimentazzjoni ta’ din id-Deċiżjoni u l-konsistenza tagħha ma’ kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport ta’ progress sal-aħħar ta’ Jannar 2012 u rapport komprensiv dwar l-implimentazzjoni tal-mandat fi tmiem il-mandat tar-RSUE.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-18 ta’ Lulju 2011.

            Għall-Kunsill

            Il-President

         C. ASHTON

      (1)  ĠU L 275, 6.10.2006, p. 65.

      (2)  ĠU L 141, 27.5.2011, p. 17.


title: 2011/756/UE: Deċiżjoni tal-Parlament Ewropew tal- 25 ta’ Ottubru 2011 dwar il-kwittanza fir-rigward tal-implimentazzjoni tal-baġit għall-Kulleġġ Ewropew tal-Pulizija għas-sena finanzjarja 2009#Riżoluzzjoni tal-Parlament Ewropew tal- 25 ta’ Ottubru 2011 li tinkludi l-osservazzjonijiet li jiffurmaw parti integrali mid-Deċiżjoni tiegħu dwar il-kwittanza fir-rigward tal-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2009

text:
               26.11.2011

               MT

               Il-Ġurnal Uffiċjali tal-Unjoni Ewropea

               L 313/17

         DEĊIŻJONI TAL-PARLAMENT EWROPEW
   tal-25 ta’ Ottubru 2011
   dwar il-kwittanza fir-rigward tal-implimentazzjoni tal-baġit għall-Kulleġġ Ewropew tal-Pulizija għas-sena finanzjarja 2009
   (2011/756/UE)
   Il-PARLAMENT EWROPEW,
   wara li kkunsidra l-kontijiet annwali definittivi tal-Kulleġġ Ewropew tal-Pulizija għas-sena finanzjarja 2009,
   wara li kkonsidra r-rapport tal-Qorti tal-Awdituri dwar il-kontijiet annwali tal-Kulleġġ Ewropew tal-Pulizija għas-sena finanzjarja 2009, flimkien mat-tweġibiet tal-Kulleġġ (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 – C7-0052/2011),
   wara li kkunsidra d-Deċiżjoni tiegħu tal-10 ta’ Mejju 2011 (2) li tipposponi d-deċiżjoni ta’ kwittanza għas-sena finanzjarja 2009, kif ukoll it-tweġibiet tad-Direttur tal-Kulleġġ Ewropew tal-Pulizija,
   wara li kkunsidra l-Artikolu 276 tat-Trattat tal-KE u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbligħall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,
   wara li kkonsidra d-Deċiżjoni tal-Kunsill 2005/681/ĠAI tal-20 ta’ Settembru 2005 li tistabbilixxi l-Kulleġġ Ewropew tal-Pulizija (CEPOL) (4), u partikolarment l-Artikolu 16 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas tar-Regolament Finanzjarju għall-korpi msemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,
   wara li kkunsidra d-deċiżjoni tal-Kummissjoni C(2011)4680 tat-30 ta’ Ġunju 2011 li tagħti l-kunsens għal deroga mitluba mill-Kulleġġ Ewropew tal-Pulizija mir-Regolament (KE, Euratom) Nru 2343/2002,
   wara li kkunsidra r-rapport tal-Kulleġġ Ewropew tal-Pulizija tat-12 ta’ Lulju 2010 dwar ir-Rimborż tal-Infiq Privat (10/0257/KA),
   wara li kkunsidra l-awditjar estern ikkummissjonat mill-Kulleġġ Ewropew tal-Pulizija (Ref. tal-Kuntratt N CEPOL/2010/001) dwar ir-rimborż tal-infiq privat,
   wara li kkunsidra r-rapport finali dwar l-evalwazzjoni esterna ta’ ħames snin tal-Kulleġġ Ewropew tal-Pulizija (Ref. tal-Kuntratt Nru CEPOL/CT/2010/002),
   wara li kkunsidra r-Rapport Annwali dwar l-Attività 2009 tad-Direttorat Ġenerali Ġustizzja, Libertà u Sigurtà,
   wara li kkunsidra r-4 rapport ta’ progress tal-Kulleġġ Ewropew tal-Pulizija dwar l-implimentazzjoni tal-Pjan ta’ Azzjoni Multiannwali tiegħu (MAP) għall-2010-2014,
   wara li kkunsidra r-rapport tal-Qorti tal-Awdituri dwar l-implimentazzjoni tal-MAP għall-2010-2014 tal-Kulleġġ Ewropew tal-Pulizija,
   wara li kkunsidra n-nota tas-Servizz tal-Awditjar Intern (IAS) tal-4 ta’ Lulju 2011 (Ref. Ares (2011) 722479) fuq it-3 rapport ta’ progress dwar l-implimentazzjoni tal-MAP għall-2010-2014 tal-Kulleġġ Ewropew tal-Pulizija,
   wara li kkunsidra r-rapport u l-annessi tiegħu tal-Kulleġġ Ewropew tal-Pulizija dwar l-implimentazzjoni tar-riżoluzzjoni tal-Parlament Ewropew dwar “Kwittanza 2009: Kulleġġ Ewropew tal-Pulizija”,
   wara li kkunsidra r-rapport u l-anness tiegħu tal-Kulleġġ Ewropew tal-Pulizija dwar l-applikazzjoni tal-Manwal ta’ Akkwist għall-perjodu li jkopri l-1 ta’ Lulju 2010 - l-1 ta’ Lulju 2011,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra t-tieni rapport tal-Kumitat għall-Kontroll tal-Baġit (A7-0330/2011),

               1.

               Jagħti l-kwittanza lid-Direttur tal-Kulleġġ Ewropew tal-Pulizija għall-implimentazzjoni tal-baġit tal-Kulleġġ għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni u r-riżoluzzjoni li tifforma parti integrali minnha lid-Direttur tal-Kulleġġ Ewropew tal-Pulizija, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 137.

      (2)  ĠU L 250, 27.9.2011, p. 260.

      (3)  ĠU L 248, 16.9.2002, p. 1.

      (4)  ĠU L 256, 1.10.2005, p. 63.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-25 ta’ Ottubru 2011
      li tinkludi l-osservazzjonijiet li jiffurmaw parti integrali mid-Deċiżjoni tiegħu dwar il-kwittanza fir-rigward tal-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2009
      IL-PARLAMENT EWROPEW,
      wara li kkunsidra l-kontijiet annwali definittivi tal-Kulleġġ Ewropew tal-Pulizija għas-sena finanzjarja 2009,
      wara li kkunsidra r-rapport tal-Qorti tal-Awdituri dwar il-kontijiet annwali tal-Kulleġġ Ewropew tal-Pulizija għas-sena finanzjarja 2009, flimkien mar-risposti tal-Kulleġġ (1),
      wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 – C7-0052/2011),
      wara li kkunsidra d-Deċiżjoni tiegħu tal-10 ta’ Mejju 2011 (2) li tipposponi d-deċiżjoni ta’ kwittanza għas-sena finanzjarja 2009, kif ukoll it-tweġibiet tad-Direttur tal-Kulleġġ Ewropew tal-Pulizija,
      wara li kkunsidra l-Artikolu 276 tat-Trattat tal-KE u l-Artikolu 319 tat-Trattat dwar il-Funzjonament tal-Unjoni Ewropea,
      wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,
      wara li kkunsidra d-Deċiżjoni tal-Kunsill 2005/681/ĠAI tal-20 ta’ Settembru 2005 li tistabbilixxi l-Kulleġġ Ewropew tal-Pulizija (CEPOL) (4), u partikolarment l-Artikolu 16 tiegħu,
      wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas tar-Regolament Finanzjarju għall-korpi msemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,
      wara li kkunsidra d-Deċiżjoni tal-Kummissjoni C(2011)4680 tat-30 ta’ Ġunju 2011 li tagħti l-kunsens għal deroga mitluba mill-Kulleġġ Ewropew tal-Pulizija mir-Regolament (KE, Euratom) Nru 2343/2002,
      wara li kkunsidra r-rapport tal-Kulleġġ Ewropew tal-Pulizija tat-12 ta’ Lulju 2010 dwar ir-Rimborż tal-Infiq Privat (10/0257/KA),
      wara li kkunsidra l-awditjar estern ikkummissjonat mill-Kulleġġ Ewropew tal-Pulizija (Ref. tal-Kuntratt N CEPOL/2010/001) dwar ir-rimborż tal-infiq privat,
      wara li kkunsidra r-rapport finali dwar l-evalwazzjoni esterna ta’ ħames snin tal-Kulleġġ Ewropew tal-Pulizija (Ref. tal-Kuntratt Nru CEPOL/CT/2010/002),
      wara li kkunsidra r-Rapport Annwali dwar l-Attività 2009 tad-Direttorat Ġenerali Ġustizzja, Libertà u Sigurtà,
      wara li kkunsidra r-4 rapport ta’ progress tal-Kulleġġ Ewropew tal-Pulizija dwar l-implimentazzjoni tal-Pjan ta’ Azzjoni Multiannwali tiegħu (MAP) għall-2010-2014,
      wara li kkunsidra r-rapport tal-Qorti tal-Awdituri dwar l-implimentazzjoni tal-MAP għall-2010-2014 tal-Kulleġġ Ewropew tal-Pulizija,
      wara li kkunsidra n-nota tas-Servizz tal-Awditjar Intern (IAS) tal-4 ta’ Lulju 2011 (Ref. Ares (2011) 722479) fuq it-3 rapport ta’ progress dwar l-implimentazzjoni tal-MAP għall-2010-2014 tal-Kulleġġ Ewropew tal-Pulizija,
      wara li kkunsidra r-rapport u l-annessi tiegħu tal-Kulleġġ Ewropew tal-Pulizija dwar l-implimentazzjoni tar-riżoluzzjoni tal-Parlament Ewropew dwar “Kwittanza 2009: Kulleġġ Ewropew tal-Pulizija”,
      wara li kkunsidra r-rapport u l-anness tiegħu tal-Kulleġġ Ewropew tal-Pulizija dwar l-applikazzjoni tal-Manwal ta’ Akkwist għall-perjodu li jkopri l-1 ta’ Lulju 2010 - l-1 ta’ Lulju 2011,
      wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
      wara li kkunsidra t-tieni rapport tal-Kumitat għall-Kontroll tal-Baġit ta’ (A7-0330/2011),

                  A.

                  billi l-Kulleġġ twaqqaf fl-2001 u, b’effett mill-1 ta’ Jannar 2006, ġie ttrasformat f’korp Komunitarju skont it-tifsira tal-Artikolu 185 tar-Regolament Finanzjarju, biex b’hekk ġie jaqa’ taħt id-dispożizzjonijiet tal-qafas tar-Regolament Finanzjarju għall-aġenziji;

                  B.

                  billi l-Qorti tal-Awdituri, fir-rapporti tagħha dwar il-kontijiet annwali tal-Kulleġġ għas-snin finanzjarji 2006 u 2007, ikkwalifikat l-opinjoni tagħha dwar il-legalità u r-regolarità tat-tranżazzjonijiet sottostanti abbażi tal-fatt li l-proċeduri ta’ akkwist ma kinux jikkonformaw mad-dispożizzjonijiet tar-Regolament Finanzjarju,

                  C.

                  billi l-Qorti tal-Awdituri, fir-rapport tagħha dwar il-kontijiet annwali tal-Kulleġġ għas-sena finanzjarja 2008, żiedet enfasi importanti mal-opinjoni tagħha dwar l-affidabbiltà tal-kontijiet, mingħajr ma kkwalifikatha espressament, u kkwalifikat l-opinjoni tagħha dwar il-legalità u r-regolarità tat-tranżazzjonijiet sottostanti,

                  D.

                  billi fid-deċiżjoni tiegħu tas-7 ta’ Ottubru 2010 (6), il-Parlament irrifjuta li jagħti kwittanza lid-Direttur tal-Kulleġġ għall-implimentazzjoni tal-baġit tal-Kulleġġ għas-sena finanzjarja 2008,

                  E.

                  billi l-Qorti tal-Awdituri, fir-rapport tagħha dwar il-kontijiet annwali tal-Kulleġġ għas-sena finanzjarja 2009, għal darba oħra kkwalifikat l-opinjoni tagħha dwar il-legalità u r-regolarità tat-tranżazzjonijiet sottostanti,

                  F.

                  billi fid-Deċiżjoni tal-10 ta’ Mejju 2011 imsemmija hawn fuq, il-Parlament iddeċieda jipposponi d-deċiżjoni tiegħu dwar l-għoti tal-kwittanza lid-Direttur tal-Kulleġġ Ewropew tal-Pulizija fir-rigward tal-implimentazzjoni tal-baġit tiegħu għall-2009,

                  G.

                  billi fir-rapport tiegħu dwar il-MAP tal-Kulleġġ għall-2010-2014 il-Qorti tal-Awdituri ddikjaraw li l-Kulleġġ qed jagħmel progress skont il-miri stabbiliti fil-MAP tiegħu,

                  H.

                  billi fin-nota tiegħu tal-4 ta’ Lulju 2011 lid-Direttur tal-Kulleġġ tal-IAS iddikjara li, minkejja d-deskrizzjoni fir-rapport ta’ progress dwar l-implimentazzjoni tal-MAP tal-Kulleġġ hija aktarx ġenerali, hija tagħti stampa ċara tal-istatus tal-miri ewlenin u għandha għalhekk isservi bħala bażi sodisfaċenti biex tinforma lill-persuni differenti interessati,

                  I.

                  billi bid-Deċiżjoni C(2011)4680 tat-30 ta’ Ġunju 2011 il-Kummissjoni tat deroga lill-Kulleġġ mid-dispożizzjonijiet ta’ Artikolu 74b tar-Regolament (KE, Euratom) Nru 2343/2002,

         Valutazzjoni ġenerali

                  1.

                  Jirrikonoxxi l-miżuri meħuda mit-tmexxija u l-governanza ġdida tal-Kulleġġ biex jindirizza n-nuqqasijiet tiegħu bi tweġiba għat-talba tal-Parlament biex tittieħed l-azzjoni, wara l-irregolaritajiet serji fl-implimentazzjoni tal-baġit għall-2009; jilqa’, partikolarment, l-azzjonijiet li ġejjin meħuda fil-ħin bi tweġiba għat-talbiet tal-Parlament:

                              (a)

                              ir-reviżjoni tar-Regolament Finanzjarju tal-Kulleġġ bl-introduzzjoni ta’ deroga dwar l-esklużjoni għal tender rigward l-għażla ta’ esperti tal-edukazzjoni sabiex jintużaw l-esperti minn istituti nazzjonali tat-taħriġ u, għalhekk, tkun żgurata l-kosteffettività u r-rappreżentazzjoni ta’ dawn l-istituzzjonijiet bħala parti min-netwerk tal-Kulleġġ;

                              (b)

                              l-iżgurar mill-Qorti tal-Awdituri u mill-IAS li l-MAP għall-2010-2014 tal-Kulleġġ tagħti stampa ġenerali tal-istatus tal-miri differenti tiegħu u li l-Kulleġġ qed jimxi ‘l quddiem skont l-objettivi tiegħu;

                              (c)

                              rapport dwar l-applikazzjoni mill-Kulleġġ tal-manwal ta’ akkwist għall-perjodu li jkopri l-1 ta’ Lulju 2010 - l-1 ta’ Lulju 2011;

                              (d)

                              id-deċiżjoni tal-Bord Governattiv tal-Kulleġġ li tagħti d-drittijiet tal-vot lill-Kummissjoni;

                  2.

                  Iħares ‘il quddiem lejn il-preżentazzjoni tal-Kummissjoni fl-2012 tal-qafas legali ġdid tal-Kulleġġ biex jintegra d-drittijiet tal-vot tal-Kummissjoni msemmija fuq fil-proċedimenti tal-Bord Governattiv;

                  3.

                  Jenfasizza li l-awtorità tal-kwittanza se tkompli tissorvelja b’attenzjoni l-livell ta’ implimentazzjoni tal-miżuri meħuda waqt il-proċeduri li ġejjin tal-kwittanza;

                  4.

                  Jinnota li r-rapport finali fuq l-evalwazzjoni esterna ta’ ħames snin tal-Kulleġġ iddikjara li hemm każ għar-rilokazzjoni tal-Kulleġġ; jitlob, għalhekk, il-Qorti tal-Awdituri biex tħejji rapport speċjali, waqt l-2012, billi turi l-ispejjeż u l-benefiċċji f’termini finanzjarji u operattivi fit-tagħqid tar-responsabbiltajiet tal-Kulleġġ ma’ dawk tal-Europol;

         Azzjonijiet speċifiċi meħuda mill-kulleġġ li jindirizzaw id-dgħufijiet tiegħu

         Proċeduri ta’ akkwist

                  5.

                  Jirrikonoxxi l-fatt li l-Kulleġġ sa fl-aħħar żviluppa u implimenta l-manwal ta’ akkwist tiegħu għall-użu intern kif mitlub mill-Parlament fil-kwittanzi tiegħu lill-Kulleġġ għall-2008 u l-2009; jirrikonoxxi l-fatt li dan il-manwal ġie adottat mill-Kulleġġ fit-8 ta’ Ġunju 2010 u daħal fis-seħħ fl-1 ta’ Lulju 2010 u li nħatar koordinatur tal-akkwist pubbliku;

                  6.

                  Jilqa’ l-ewwel rapport tal-Kulleġġ dwar l-applikazzjoni tal-manwal ta’ akkwist tiegħu għall-1 ta’ Lulju 2010 - l-1 ta’ Lulju 2011; minkejja kollox jistenna l-Qorti tal-Awdituri tevalwa l-applikazzjoni mill-Kulleġġ tal-manwal ta’ akkwist;

                  7.

                  Iċċekkja r-rapport tal-istatistika tal-Kulleġġ għall-1 ta’ Lulju 2010 - l-1 ta’ Lulju 2011; jilqa’ l-fatt li dan id-dokument jipprovdi lill-Parlament bl-informazzjoni kollha dwar il-proċeduri tal-akkwist; jirrikonoxxi minn dan ir-rapport u mir-rapport fuq l-applikazzjoni tal-manwal ta’ akkwist li l-proċeduri użati mill-Kulleġġ kienu kostantament immonitorjati u kkontrollati mill-Kulleġġ;

         Regoli li jiggvernaw l-ispiża tal-korsijiet

                  8.

                  Jirrikonoxxi l-fatt li fit-28 ta’ April 2011 il-Kulleġġ ippreżenta lill-Kummissjoni talba biex ikun immodifikat ir-Regolament Finanzjarju tiegħu bl-introduzzjoni ta’ Artikolu (l-Artikolu 74c) li jinkludi deroga mir-Regolament (KE, Euratom) Nru 2343/2002 dwar l-esklużjoni għal tender rigward l-għażla ta’ esperti tal-edukazzjoni sabiex jintużaw l-esperti minn istituti nazzjonali tat-taħriġ tal-pulizija;

                  9.

                  Jilqa’ d-Deċiżjoni sussegwenti tal-Kummissjoni C(2011)4680 tat-30 ta’ Ġunju 2011 li tat il-kunsens għad-deroga msemmija hawn fuq;

                  10.

                  Huwa tal-fehma li l-Kulleġġ għandu jagħti aċċess dirett għall-baġit dettaljat tiegħu, li għandu jinkludi lista tal-kuntratti tiegħu u tad-deċiżjonijiet tiegħu tal-akkwist; u jqis li għandu jippubblika dik il-lista fuq is-sit tiegħu tal-Internet, skont id-dispożizzjoni tar-Regolament Finanzjarju, filwaqt li jeskludi d-dettalji ta’ kwalunkwe kuntratt li l-iżvelar tagħhom jista’ joħloq riskju ta’ sigurtà;

         Trasferiment ta’ approprjazzjonijiet

                  11.

                  Jinnota li l-Kulleġġ stabbilixxa reġistru ta’ riskju organizzattiv bħala parti mill-ġestjoni kontinwa tal-baġit biex itaffi r-riskju li jonfoq inqas milli suppost; ifakkar, madankollu, lill-Kulleġġ dwar l-importanza li tkun ipprogrammata u tkun immonitorjata l-implimentazzjoni tal-baġit tiegħu biex jimminimizza t-trasferiment ta’ approprijazzjonijiet; jistieden ukoll lill-Qorti tal-Awdituri u lill-IAS biex jiżguraw lill-Parlament dwar it-titjib effettiv tal-Kulleġġ fuq din il-kwistjoni u biex jindikaw li l-istrumenti kollha għall-ipprogrammar u għall-monitoraġġ jinsabu sew f’posthom;

         Żbalji fil-kontijiet

                  12.

                  Jinnota li, minkejja d-dewmien u l-iżbalji sinifikanti fil-kontijiet proviżorji tiegħu għall-2009, il-Kulleġġ żgura lill-Parlament li sa mill-2010 huwa żied id-dixxiplina finanzjarja u l-kontroll intern tiegħu; huwa ħerqan li r-rapport tal-Qorti tal-Awdituri fuq il-kontijiet annwali għall-2010 tal-Kulleġġ, jistabbilixxi jekk l-iżgurar mill-Kulleġġ huwiex stabbilit tajjeb;

                  13.

                  Jilqa’ d-deċiżjoni ta’ Marzu 2011 mill-Bord Governattiv tal-Kulleġġ biex jibdel l-Istandards tal-Kontroll Intern (ICS) ta’ qabel mal-ICS 16 tal-Kummissjoni li ġew stabbiliti dan l-aħħar;

                  14.

                  Huwa tal-fehma li dawn l-ICS 16 se joffru għajnuna aħjar lid-Direttur tal-Kulleġġ mhux biss biex ipoġġi f’posthom il-kontrolli imma wkoll biex jara li dawn il-kontrolli qed jaħdmu kif xieraq;

                  15.

                  Jitlob għalhekk lill-Kulleġġ biex jaġġorna lill-Parlament fuq il-livell ta’ implimentazzjoni ta’ dawn l-ICS 16 fuq bażi kontinwa;

         Il-ġestjoni tar-riżorsi umani

                  16.

                  Jinnota li l-Kulleġġ ġab fi tmiemu kuntratt li l-Qorti tal-Awdituri kkunsidrawh “illegali”; jinnota li t-tmiem ta’ dan il-kuntratt huwa effettiv mill-15 ta’ Settembru 2011 u li l-avviż tal-post battal huwa diġà rriklamat; jistieden lill-Kulleġġ jaġġorna l-awtorità tal-kwittanza fuq żviluppi sussegwenti dwar dan il-każ speċifiku;

                  17.

                  Jirrokonoxxi li l-livell ta’ implimentazzjoni tal-gwida tar-reklutaġġ tal-Kulleġġ li tagħti l-proċeduri fuq l-istess linja tar-Regolamenti tal-Uffiċjali tal-Unjoni Ewropea (7), kien meqjus bħala wieħed suffiċjenti mill-Kulleġġ; jistieden lill-Qorti tal-Awdituri tiżgura lill-Parlament dwar il-livell ta’ implimentazzjoni ta’ din il-gwida;

         Approprjazzjonijiet użati biex jiffinanzjaw nefqa privata

                  18.

                  Jirrikonoxxi li, bħala riżultat ta’ awditjar estern fuq kontroll ex-post, id-Direttur attwali beda ordni ta’ rkupru fejn id-Direttur ta’ qabel intalab jirritorna s-somma ta’ EUR 2 014,94 li minnha EUR 43,45 biss ġew irkuprati sal-lum; jiddispjaċih bl-ammont żgħir irkuprat meta mqabbel mat-telf finanzjarju li l-Kulleġġ ġarrab taħt it-tmexxija tad-Direttur ta’ qabel; jinnota li l-aħħar tfakkira għall-ħlas ħarġet fl-2011 u li l-pass li jmiss biex jiġu istitwiti l-proċeduri quddiem qorti Ingliża huwa li tkun stabbilita l-legalità tad-dejn, datata mill-2007, u, jekk kemm-il darba jinkiseb ġudizzju xieraq, is-servizz tal-infurzar ifittex biex jirkupra l-bqija tad-dejn mhux imħallas; jistieden lid-Direttur attwali jżomm l-awtorità ta’ kwittanza aġġornata rigward l-iżvilupp ta’ din il-kwistjoni;

         Il-MAP tal-Kulleġġ għall-2010-2014

                  19.

                  Jinnota li t-trasparenza mtejba mogħtija mid-Direttur attwali u t-tim tiegħu tat-tmexxija wasslet għal fehim imtejjeb dwar l-isfidi li l-Kulleġġ qed jaffaċċja u rawmet il-bidliet meħtieġa; jilqa’, f’dan ir-rigward, il-politika tal-Kulleġġ li:

                              —

                              jippubblika ċirkolari kull xahar u rapporti ta’ progress fuq bażi regolari dwar l-attivitajiet tiegħu għall-Bord Governattiv sabiex jipprovdilu analiżi aktar ċara tal-istatus tal-attivitajiet tal-Kulleġġ;

                              —

                              jaġġorna fuq bażi regolari r-rapport ta’ progress tiegħu fuq il-livell ta’ implimentazzjoni tal-MAP tiegħu;

                              —

                              jipprovdi lill-Parlament bir-rapporti annwali tal-IAS skont id-dispożizzjonijiet relevanti tar-Regolament Finanzjarju;

                  20.

                  Jilqa’ l-pubblikazzjoni tar-rapport mill-Qorti tal-Awdituri dwar l-implimentazzjoni tal-MAP tal-Kulleġġ għall-2010-2014 bħala tweġiba għat-talba tal-Parlament; jinnota li f’dan ir-rapport il-Qorti tal-Awdituri ddikjarat li l-implimentazzjoni tal-MAP tal-Kulleġġ qiegħed jagħmel progress skont il-miri stabbiliti; jilqa’ f’dan ir-rigward li l-Kulleġġ ta prova li temm bis-sħiħ l-1 MAP tiegħu (il-governanza), ir-4 MAP (il-validazzjoni tas-sistema finanzjarja tiegħu), il-5 MAP (l-ambjent finanzjarju), is-6 MAP (it-trasparenza għal dak li għandu x’jaqsam mal-Bord Governattiv), it-8 MAP (il-pjan strateġiku), id-9 MAP (il-pjan multiannwali tar-reklutaġġ); it-12-il MAP (il-monitoraġġ tal-akkwist pubbliku) u l-objettivi li jifdal tal-MAP għadhom għaddejjin jew mixjin skont l-iskeda;

                  21.

                  Jitlob lill-Kulleġġ jikkonsulta mal-Parlament regolarment u jkompli jaġġornah bir-rapport ta’ progress tiegħu dwar l-implimentazzjoni tal-MAP;

                  22.

                  Jilqa’ wkoll in-nota tal-IAS dwar it-3 rapport ta’ progress dwar l-implimentazzjoni tal-MAP tal-Kulleġġ; jinnota b’mod partikulari li din in-nota tiddikjara li l-IAS iqis li l-Kulleġġ iwieġeb b’mod adegwat il-kummenti u r-rakkomandazzjonijiet tal-IAS u minkejja d-deskrizzjoni fir-rapport ta’ progress tibqa’ waħda aktarx ġenerali, tagħti stampa ċara tal-istatus tal-objettivi differenti u għandha għalhekk isservi bħala bażi sodisfaċenti li tinforma lill-persuni interessati differenti, inkluż il-Kumitat għall-Kontroll tal-Baġit tal-Parlament;

         Nuqqasijiet strutturali

                  23.

                  Jenfasizza li l-ispejjeż tal-governanza tal-Kulleġġ huma għolja meta mqabbla mal-attivitajiet tiegħu; jilqa’, għalhekk, l-isforzi tal-Kulleġġ biex inaqqas l-ispiża tal-governanza fil-25 laqgħa tal-Bord Governattiv (BG) ta’ Ġunju 2011, meta ġie miftiehem li l-kumitati kollha tal-BG għandhom jitneħħew sal-2012 u li l-gruppi kollha ta’ ħidma tal-BG għandhom ikunu analizzati b’mod kritiku;

                  24.

                  Jirreferi, fir-rigward tal-osservazzjonijiet l-oħra li qed jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzoni tiegħu tal-10 ta’ Mejju 2011 (8) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 137.

         (2)  ĠU L 250, 27.9.2011, p. 260.

         (3)  ĠU L 248, 16.9.2002, p. 1.

         (4)  ĠU L 256, 1.10.2005, p. 63.

         (5)  ĠU L 357, 31.12.2002, p. 72.

         (6)  ĠU L 320, 7.12.2010, p. 11.

         (7)  ĠU L 56, 4.3.1968, p. 1.

         (8)  ĠU L 250, 27.9.2011, p. 269.